Пісьменнікі — людзі незвычайныя. Гэта ўсім вядома. Нездарма пра іх увесьчасна кажуць: не ад гэтага свету, галава ў мроях… Творчы чалавек сваім талентам асуджаны заўсёды, кожную хвіліну жыць на два сюжэты: рэальная біяграфія, якая адлюстроўваецца ў фактах, і паэтычная сапраўднасць, якая знаходзіць выяўленне ў творах. Другі сюжэт для самога пісьменніка не менш рэальны за першы. І калі за развіццём біяграфіі часта прыглядваюць блізкія людзі і анёлы, то ў мастацкай творчасці — неаспрэчны і ўсёўладны гаспадар адзін. Творца.